Parlamentul  României

Camera Deputaţilor

Comisia pentru muncă şi protecţie socială

Nr.27/082/14 mai 2007
R A P O R T

asupra propunerii legislative pentru modificarea şi completarea Legii nr.168/1999 privind 
soluţionarea conflictelor de muncă
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 152 din 8 martie 2006, cu dezbaterea pe fond în procedură obişnuită, a propunerii legislative pentru modificarea şi completarea Legii nr.168/1999 privind soluţionarea conflictelor de muncă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.18/09.01.2006)

· avizul negativ al Consiliului Economic şi Social (nr.74/11.01.2006)
· avizul favorabil al Comisiei juridice, de disciplină şi imunităţi (nr.31/249/15.03.2006)
· punctul de vedere negativ al Guvernului (nr.351/27.01.2006).
Propunerea legislativă are ca obiect de reglementare modificarea şi completarea Legii nr.168/1999 privind soluţionarea conflictelor de muncă în sensul lărgirii noţiunii de conflict de de interese, precum şi în ceea ce priveşte procedura de declanşare a conflictelor în vederea înlăturării unor abuzuri.
Comisia propune Plenului Camerei Deputaţilor aprobarea propunerii legislative având în vedere necesitatea punerii de acord a unor dispoziţii privind declanşarea conflictului de interese cu Convenţiile Organizaţiei Internaţionale a Muncii.
2. Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

3. La dezbaterile care au avut loc în şedinţa comisiei din 8 mai 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Derzsi Akos – Secretar de Stat, Ministerul Muncii, Familiei şi Egalităţii de Şanse
· d-na Camelia Cărbunaru – director, Ministerul Muncii, Familiei şi Egalităţii de Şanse

· d-na Cecilia Sebe – consilier, Ministerul Muncii, Familiei şi Egalităţii de Şanse.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 2 martie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 

În urma dezbaterilor, Comisia propune admiterea cu modificări a propunerii legislative, după cum urmează: 
I. Amendamente admise

În urma dezbaterilor, Comisia propune adoptarea proiectului de lege cu următoarele amendamente:
	Nr. crt.
	Text act normativ de bază
	Text proiect de modificare şi/sau completare
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3
	4

	1
	__
	Titlul legii

Lege pentru modificarea şi completarea Legii nr.168/1999 privind soluţionarea conflictelor de muncă


	Nemodificat 
	

	2
	__
	Articol unic. - Legea nr.168/1999 privind soluţionarea conflictelor de muncă, publicată în Monitorul Oficial partea I, nr.582 din 29 noiembrie 1999, se modifică după cum urmează:


	Articol unic. - Legea nr.168/1999 privind soluţionarea conflictelor de muncă, publicată în Monitorul Oficial al României, Partea I, nr.582 din 29 noiembrie 1999, cu modificările ulterioare, se modifică şi se completează după cum urmează:

Autor: d-l deputat Stelian Duţu

	Pentru respectarea normelor de tehnică legislativă.

	3
	Art.4. - Conflictele de muncă ce au ca obiect stabilirea condiţiilor de muncă cu ocazia negocierii contractelor colective de muncă sunt conflicte referitoare la interesele cu caracter profesional, social sau economic ale salariaţilor, denumite în continuare conflicte de interese.
	1. Articolul 4 se modifică şi va avea următorul cuprins:

„Art.4. - Conflictele de muncă ce au ca obiect stabilirea condiţiilor de muncă cu ocazia negocierii contractelor colective de muncă, precum şi cele legate de aplicarea şi interpretarea contractelor colective de muncă în vigoare, sunt conflicte referitoare la interesele cu caracter profesional, social sau economic ale salariaţilor, denumite în continuare conflicte de interese.”


	Se propune eliminarea textului.

Autor: d-l deputat Gheorghe Barbu
	Se menţine textul din Legea nr.168/1999 întrucât aplicarea contractelor colective de muncă reprezintă de fapt executarea unui contract colectiv de muncă legal încheiat şi înregistrat la instituţiile abilitate, iar orice conflicte în legătură cu executarea contractelor colective de muncă constituie conflicte de drepturi, potrivit art.67 lit.b) din lege, conflictele de drepturi se soluţionează potrivit art.70 din lege, de către instanţa judecătorească competentă.



	4
	Art.7. - (1) Dreptul salariaţilor la negocieri colective, precum şi posibilitatea acestora de a revendica condiţii normale de muncă sunt garantate de lege.
(2) Orice conflict de muncă ce intervine între salariaţi şi unităţi în legatură cu începerea, desfăşurarea şi încheierea negocierilor colective se soluţionează de către părţi potrivit procedurilor reglementate prin prezenta lege. 


	2. Articolul 7 se modifică şi va avea următorul cuprins:

„Art.7. (1) Dreptul salariaţilor la negocieri colective, precum şi posibilitatea acestora de a revendica condiţii normale de muncă sunt garantate de lege.
(2) Orice conflict de muncă ce intervine între salariaţi şi unităţi în legatură cu începerea, desfăşurarea şi încheierea negocierilor colective sau cu aplicarea şi interpretarea contractelor colective de muncă în vigoare, se soluţionează de către părţi potrivit procedurilor reglementate prin prezenta lege.”


	Se propune eliminarea textului.

Autor: d-l deputat Gheorghe Barbu
	Se menţine textul din Legea nr.168/1999 întrucât alin.(1) din iniţiativa legislativă este identic cu cel din lege.

Modificarea propusă la alin.(2) s-a eliminat întrucât interpretarea contractelor colective de muncă în vigoare nu poate fi acceptată ca situaţie care să conducă la un conflict de interese ce poate culmina cu greva deoarece acest lucru contravine Cartei Sociale Europene care prevede în paragraful 4: „această dispoziţie (referitoare la dreptul lucrătorilor şi patronilor de a iniţia acţiuni colective în caz de conflict de interese) nu garantează dreptul la acţiuni colective decât în caz de conflict de interese. Rezultă că aceasta nu trebuie invocată în cazul conflictelor juridice şi anume în special în cazul diferendelor care privesc existenţa, valabilitatea sau interpretarea unei convenţii colective...”


	5
	Art.9, alin.(2)

(2) Conflictele de interese pot avea loc şi la nivelul unor subunităţi, compartimente sau al unor grupuri de salariaţi care exercită aceeaşi profesie în aceeaşi unitate, în măsura în care între partenerii la negocieri s-a convenit ca aceştia să îşi stabilească, în mod distinct, în contractul colectiv, condiţiile de muncă. 


	3. Alineatul (2) al articolului 9 se modifică şi va avea următorul cuprins:

„Art.9 (2) Conflictele de interese pot avea loc şi la nivelul unor subunităţi, compartimente sau al unor grupuri de salariaţi care exercită aceeaşi profesie în aceeaşi unitate.”
	Se propune eliminarea textului.

Autor: d-l deputat Gheorghe Barbu

	Se menţine textul din Legea nr.168/1999 întrucât eliminarea ultimei teze referitoare la posibilitatea negocierii dintre parteneri de a-şi stabili în mod distinct în contractul colectiv condiţiile de muncă, ar conduce la restrângerea dreptului la negociere.

	6
	__
	4. După lit.d) a articolului 12 se completează 2 noi litere, e şi f cu următorul cuprins:

„Art.12. Conflictele de interese pot fi declaşate în următoarele situaţii:

e) unitatea aplică măsuri economice sau sociale care pot avea consecinţe asupra clauzelor contractului colectiv de muncă ori intervin situaţii economice sau sociale care nu sunt reglementate prin contractul colectiv;
f) nerespectarea unor dispoziţii referitoare la salarii, sporuri, alte drepturi financiare ale salariaţilor, durata timpului de lucru, programul de lucru şi condiţiile de muncă prevăzute de contractul colectiv de muncă.”

	1.  La articolul 12, după litera d) se introduce o nouă literă, lit.e), cu următorul cuprins:
„e) în caz de divergenţă la negocierea anuală obligatorie privind salariile, durata timpului de lucru, programul de lucru şi condiţiile de muncă.”

Autor: d-l deputat Dan Mocănescu
	Pentru corelare cu dispoziţiile art.3 alin.(4) din Legea nr.130/1996 privind contractul colectiv de muncă, privind obiectivele urmărite în negocierea colectivă.

Pentru a da posibilitatea salariaţilor să declanşeze greva dacă nu ajung la negocierea anuală obligatorie şi pentru concordanţă cu Convenţiile OIM.

	7
	__
	5. După alineatul (1) al articolului 13 se introduce un nou alineat, (11), cu următorul cuprins:

„Art.13 (11) În cazul în care se încep negocieri asupra unor părţi ale contractului colectiv de muncă, salariaţii pot declara conflict de interese şi pe perioada valabilităţii contractului, dar numai pentru punctele asupra cărora a început negocierea.”


	Se propune eliminarea textului.

Autor: d-l deputat Gheorghe Barbu

	Textul este neclar şi vine în contradicţie cu prevederile art.13 alin.(1) din lege.

	8
	Art.13, alin.(2)

(2) Fac excepţie de la regula prevăzută la alin.(1) situaţiile prevăzute la art.12 lit.d). 


	6. Alineatul (2) al articolului 13 se modifică şi va avea următorul cuprins:

„Art.13 (2) Fac excepţie de la regula prevăzută la alin.(1) situaţiile prevăzute la art.12 lit.d), e) şi f).”


	2. La articolul 13, alineatul (2) se modifică şi va avea următorul cuprins:

„(2) Fac excepţie de la regula prevăzută la alin.(1) situaţiile prevăzute la art.12 lit.d) şi e).”

Autor: d-nii deputaţi Dan Mocănescu şi Gheorghe Barbu

	Pentru a avea finalitate modificarea propusă la art.12, prin introducerea lit.e), poziţia 6 din prezentul raport.

	9
	__
	7. După articolul 32 se introduce un nor articol, 321, cu următorul cuprins:

„Art.321. (1) Cu titlu de excepţie, încazul în care pe perioada de valabilitate a contractului colectiv de muncă apar conflicte legate de aplicarea sau interpretarea prevederilor acestuia, părţile pot cere ca prevederile în litigiu să fie supuse medierii sau arbitrajului unei comisii.

(2) Comisia de arbitraj va face interpretarea articolelor în litigiu ţinănd cont de regulile şi principiile interpretării actelor normative.”


	Se propune eliminarea textului.

Autor: d-l deputat Gheorghe Barbu

	Ca urmare a eliminării punctelor 1 şi 2 din iniţiativa legislativă, aşa cum rezultă din prezentul raport, introducerea acestui nou articol este neavenită.

	10
	Art.42, alin.(1)


Art.42. - (1) Hotărârea de a declara greva se ia de către organizaţiile sindicale reprezentative participante la conflictul de interese, cu acordul a cel puţin jumătate din numărul membrilor sindicatelor respective. 

	8. Articolul 42 alin.(1) se modifică şi va avea următorul cuprins:
„Art.42. - (1) Hotărârea de a declara greva se ia de către organizaţiile sindicale reprezentative participante la conflictul de interese, în conformitate cu prevederile propriilor statute.” 

	Se propune eliminarea textului.

Autor:  d-l deputat Gheorghe Barbu

	Se menţine textul din Legea nr.168/1999 întrucât eliminarea cerinţei privind acordul a cel puţin jumătate din numărul membrilor sindicatelor reprezentative participante la conflictul de interese, necesar pentru adoptarea hotărârii de declarare a grevei, prevăzută de textul în vigoare, este de natură a crea eventuale abuzuri în exercitarea dreptului la grevă. De asemenea, a fost luat în considerare şi textul alin.(2) al art.43 din Constituţie, conform căruia „Legea stabileşte condiţiile şi limitele exercitării acestui drept”. 


	11
	Art.49, alin.(1)

Art.49. - (1) Greva poate fi declarată numai pentru apărarea intereselor cu caracter profesional, economic şi social ale salariaţilor.
 

	9. Alin.(1) al articolului 49 se modifică şi va avea următorul cuprins:
“Art.49.(1) Greva poate fi declarată numai pentru promovarea şi apărarea intereselor cu caracter profesional, economic şi social ale salariaţilor.”


	Se propune eliminarea textului.

Autor: d-l deputat Gheorghe Barbu

	Se menţine textul din Legea nr.168/1999 întrucât textul actual din lege nu necesită modificare deoarece este în deplină concordanţă cu art.43 alin.(1) din Constituţie, potrivit căruia salariaţii au dreptul la grevă „pentru apărarea intereselor profesionale, economice şi sociale”.


	12
	__
	10. După articolul 61 se introduce un nou articol, 611, cu următorul cuprins:
„Art.611. – Declararea ca ilegală a grevei de către instanţa de judecată nu poate conduce la desfacerea contractului individual de muncă pentru nici unul din salariaţii participanţi la grevă, cu excepţia cazului în care greva continuă şi după comunicarea sentinţei de declarare ilegală a grevei către sindicat.”


	Se propune eliminarea textului.

Autor: d-l deputat Gheorghe Barbu

	Introducerea art.611 este inutilă deoarece textul propus se regăseşte în Legea nr.53/2003 – Codul muncii, cu modificările şi completările ulterioare, prevedere preluată şi în contractele colective de muncă.



Comisia propune aprobarea proiectului în forma propusă în raport, cu unanimitate de voturi.  
PREŞEDINTE,




SECRETAR,








Gheorghe Barbu




Kerekes Károly 
Întocmit, 

Expert Monica Rallu CURTA

